钦定古今图书集成/理学汇编/文学典/第067卷 > 吴淑
## 钦定古今图书集成/理学汇编/文学典/第067卷 > 吴淑

按《宋史文苑传》：淑字正仪，润州丹阳人。父文正，仕吴
至太子中允。好学，多自缮写书。淑幼俊爽，属文敏速。
韩熙载、潘佑以文章著名江左，一见淑，深加器重。自
是每有滞义难于措词者，必命淑赋述。以校书郎直
内史。江南平，归朝，久不得调，甚穷窘。俄以近臣延荐，
试学士院，授大理评事，预修《太平御览》《太平广记》《文
苑英华》。一日召对便殿，出古碑一编，令淑与吕文仲、
杜镐读之。历太府寺丞、著作佐郎。始置秘阁，以本官
充校理。尝献九弦琴、《五弦阮颂》，太宗赏其学问优博，
又作《事类赋》百篇以献，诏令注释。淑分注成三十卷
上之，迁水部员外郎。至道二年，兼掌起居舍人事，预
修《太宗实录》。冉迁职方员外郎。时诸路所上闰年图，
皆仪鸾司掌之。淑上言曰：“天下山川险要，皆王室之
秘奥，国家之急务，故《周礼》职方氏掌天下图籍。汉祖
入关，萧何收秦籍，由是周知险要。请以今闰年所纳
图上职方。又，州郡地里，犬牙相入，向者独画一州地
形，则何以傅合他郡？望令诸路转运使每十年各画
本路图一上职方，所冀天下险要，不窥牖而可知；九
州轮广，如指掌而斯在。”从之。会诏询御戎之策，淑抗
疏请用古车战法，上览之，颇嘉其博学。咸平五年卒，
年五十六。淑性纯静好古，词学典雅。初，王师围建业，
城中乏食，里闬有与淑同宗者，举家皆死，惟存二女
孩，淑即收养如所生，及长，嫁之。时论多其义。有集十
卷。善笔札，好篆籀，取《说文》有字义者千八百馀条，撰
《说文五义》三卷，又著《江淮异人录》三卷、《秘阁闲谈》五
卷。子安节、让夷、遵路，皆进士及第。遵路官至祠部员外郎、秘阁校理。